Josef Rifesser

**Josef Rifesser**, cunesciù nce sciche  *Joseph Rifesser y mo plu sciche Peppi da Stufan*  (* 23 de agost dl 1921 a Urtijëi, † 13 de dezëmber dl 2020 a Urtijëi) fova n scultëur de Gherdëina. Ël à vivù y laurà for a Urtijëi ulache l ova doi berstots, una tla cësa vedla da Stufan y una te si villa nueva deseniëda dal architet Andersag.

Peppi ie nasciù te na familia de ferlëigheri che fajova dant al dut auteresc y fantorum per la dliejes che univa mandei te dut l mond. Si nëine Josef Rifesser (1851–1919) à fat l fantorum dla dlieja gotica San Niculau de  Konradsheim, l gran autere dla dlieja San Iacun de Freising (1913), i auteresc da les pertes dla dlieja Cristo Re de  Panevėžys, l'autere dla dlieja de pluania "Sacra Familia" a Viena-Ottakring „Zur Heiligen Familie“ a Viena-Ottakring y l'autere dla Madona de San Gherard a Vršac, per di me n valguni.

Peppi ie jit tla scola d'ert de Urtijëi y se à spezialisà dant al dut te madones gotiches. Ël à pona svilupà tecniches spezieles per fé cialé ora antiches statues nueves zipledes dad'ël nstëss. Nchinamei si amich Luis Trenker y si mut Florian ti ova judà a furé la scultures a na moda che les cialësse ora vedles. Una na moleres che Pepi ova gën per ti dé si lëures fova Stina Walpoth Moroder fëna de Pauli da Lenert y sor dl scultëur Batista Walpoth.

Tl dezëmber 1958 ie Pepi ora de nia deventà drët cunesciù. Per cajo al sapù che tl Dorotheum a Viena fovel da vënder na si madona cun bambin y rujin d'ua,  franzëusa dl 1300, y che n auter si lëur fova bel stat vendù. Ël à debota fat al savëi che chisc doi lëures fova siei, ma chisc dl Dorotheum ne ti ova dat crëta ajache ëi ova l bënsté de bën trëi esperc, che ova dit che la figures fova dl Burgund dl 1380 ca. Ma, canche Pepi ova lascià udëi n'autra si madona, à i esperc trà zruch si bënsté. Chësta nutizia à fat na gran fuera tla stampa de dut Europa y tla televijion y chël che ova trapulà, vendan na madona che l savova che la fova nueva, cumpreda a puech priesc da Peppi, ie unì cundanà te suneria.

Do che Peppi ie deventà cunesciù te dut l mond, iel stat nvià a fé na gran mostra a New York tla *St. Etienne Gallery* tl 1965 y truepes ëssa abù gën, che l fossa restà iló, ma ël nen ie nia stat bon de sen jì da si Gherdëina.

La scultura *Lën dla vita*, dal 1978 tla stazion metro Lionel Groulx de Montreal, ie n lëur fat per l pavillon dl ONU pra l Expo 1967 a Montreal y ie stat l lëur plu fotografà pra chëla mostra.

Mo al dì da ncuei vëniel stimà che truepes lëures te duta Europa, ratei antics, pudëss vester de Pepi Rifesser

Do che n ciaval ova magià ju mesa na giama dl Crist dla Capela de Resciesa a Pepi Rifesser cumedà su l Crist l ann 1957.

## Opres mpurtantes

* L lën dla vita te la stazion metro Lionel Groulx de Montreal, opra fata per l Expo 1967 y  a Montreal.
* Madona cun Bambin y ua („Dorotheum-Madonna“) (1958).
* Gran Cruzefis a Prinzersdorf (1968).
* Via Crucis a St. Martinus, Lauterstein-Nenningen (1976–77).
* I 12 Apostuli cun la  Madona (Pasca de Mei), 1995.
* San Cristoforo tla capela dl Hospiz Arlberg a St. Christoph am Arlberg (1961).
* Gran autere dla dlieja Rosenkranzkönigin a Überlingen am Bodensee (1994–95).
* Gran autere, doi auteresc dales pertes y Via Crucis tla dlieja de pluania Marktgraitz (1998–2002).
* Statues de Crist, Madona, Via Crucis y autra figures tla dlieja dl Spirit Sant a Luxemburg-Cents.

## Bibliografia

* Scena de Pasca de Mei de Josef Rifesser. Luxemburger Wort 1995.
* Joseph Rifesser: Sculture (catalog dla mostra). Milano: Amilcare Pizzi, 1963.
* „Gebete und geistliche Lieder“ (liber)  Josef Zwick, Soroksár Budapest, 1996 – plates 25 y 26. „Cheder de autere dla Madona y lëtra de rengraziamënt dl 26. Juni 1906 dl pluan Árpád Schlager ala berstot tiroleja.
* Gabriele von Trauchburg, Lauterstein – Liber dla dlieja, Lauterstein 2015.
* Peter Kostner: *Peppi Rifesser da Stufan.* Calënder de Gherdëina 2022, pl. 235-239.

## Weblinks

* Plata web cun lëures de Josef Rifesser
* Josef Rifesser im  Archif online dla Mediathek.

## Notes